കൊറോണ വാക്സിനെടുക്കാന് വിസ്സമ്മതിച്ചു: വ്യോമസേന ഉദ്യോഗസ്ഥനെ സര്വ്വീസില് നിന്നും പിരിച്ച് വിട്ട് കേന്ദ്രസര്ക്കാര് അഹമ്മദാബാദ്: കൊറോണ പ്രതിരോധ വാക്സിനെടുക്കാന് വിസമ്മതിച്ച ഉദ്യോഗസ്ഥനെ ഇന്ത്യന് വ്യോമസേനയില് നിന്നും പിരിച്ചുവിട്ടതായി കേന്ദ്രസര്ക്കാര്. രാജ്യത്ത് ഒന്പത് വ്യോമസേന ഉദ്യോഗസ്ഥരാണ് വാക്സിന് സ്വീകരിക്കാന് വിസമ്മതിച്ചത്. ഇവര്ക്കെല്ലാം കാരണം കാണിക്കല് നോട്ടീസ് നല്കിയിരുന്നു. ഇതിന് മറുപടി നല്കാത്ത ആളെയാണ് പിരിച്ചുവിട്ടതെന്ന് കേന്ദ്രസര്ക്കാര് ഗുജറാത്ത് ഹൈക്കോടതിയില് അറിയിച്ചു. ഇയാളുടെ വ്യക്തിഗത വിവരങ്ങള് പുറത്തുവിട്ടിട്ടില്ല. ഉദ്യോഗസ്ഥനെ പിരിച്ചുവിട്ട നടപടിയെ ചോദ്യം ചെയ്ത് വ്യോമസേന ഉദ്യോഗസ്ഥനായ യോഗേന്ദ്ര കുമാറാണ് കോടതിയില് ഹര്ജി സമര്പ്പിച്ചത്. കാരണം കാണിക്കല് നോട്ടീസ് റദ്ദാക്കണമെന്നായിരുന്നു ഹര്ജിയിലെ പ്രധാന ആവശ്യം. എന്നാല് വാക്സിന് സ്വീകരിക്കുക എന്നത് വ്യോമസേനയുടെ സര്വ്വീസില് നിര്ബന്ധിത ഉപാധിയാക്കിയിട്ടുണ്ട്. സത്യപ്രതിജ്ഞയില് ഇക്കാര്യം ഉള്പ്പെടുത്തിയിട്ടുണ്ടെന്നും ഈ നിബന്ധന മറികടന്നതിനാലാണ് ഉദ്യോഗസ്ഥനെതിരെ നടപടി സ്വീകരിച്ചതെന്നും സോളിസിറ്റര് ജനറല് ദേവാംഗ് വ്യാസ് കോടതില് വ്യക്തമാക്കി. വാക്സിനെടുക്കാന് വിസമ്മതിച്ച ഉദ്യോഗസ്ഥനെ ആംഡ് ഫോഴ്സ് ട്രൈബ്യൂണലിന് മുന്പാകെ ഹാജരാക്കണമെന്നും ദേവാംഗ് വ്യാസ് പറഞ്ഞു. കേന്ദ്രസര്ക്കാരിന്റെ നിര്ദ്ദേശങ്ങള്ക്ക് അനുസൃതമായി വാക്സിന് സ്വീകരിക്കുന്നത് നിര്ബന്ധ പ്രകാരമാകരുതെന്ന് വ്യോമസേനയോട് നിര്ദ്ദേശിക്കണണെന്ന് കോടതിയോട് യോഗേന്ദ്ര കുമാര് ആവശ്യപ്പെട്ടു. ഹര്ജിയില് ഇടക്കാല ആശ്വാസമെന്ന നിലയില് തുടര് നടപടി സ്വീകരിക്കുന്നത് വരെ നിര്ബന്ധിത വാക്സിന് നല്കരുതെന്നും കോടതി നിര്ദ്ദേശിച്ചു.